Valutazzjoni tal-Impatt

L-assistenza makrofinanzjarja tal-Unjoni hija strument ta’ emerġenza eċċezzjonali u tindirizza l-kriżijiet tal-bilanċ ta’ pagamenti f’pajjiżi terzi. Għalhekk, din il-proposta ta’ AMF hija eżentata mill-ħtieġa li titwettaq Valutazzjoni tal-Impatt skont il-Linji Gwida ta' Regolamentazzjoni Aħjar tal-Kummissjoni (SWD(2015)111 finali) billi hemm imperattiv politiku li wieħed jimxi 'l quddiem b’rata mgħaġġla f’din is-sitwazzjoni ta’ emerġenza li teħtieġ rispons rapidu.

B'mod aktar ġenerali, l-AMF u l-programm ta’ riforma u aġġustament ekonomiku mehmuż magħha għandhom jgħinu sabiex jittaffew il-ħtiġijiet finanzjarji tat-Tuneżija fuq terminu qasir, filwaqt li jiġu appoġġati l-miżuri ta' politika mmirati lejn it-tisħiħ tal-bilanċ tal-pagamenti u s-sostenibbiltà fiskali fit-terminu l-medju, u jżidu t-tkabbir sostenibbli kif previst fil-ftehim maqbul mal-FMI fil-kuntest tal-programm il-ġdid. B’mod partikulari, hija se tgħin biex jittejbu l-effiċjenza u t-trasparenza tal-ġestjoni tal-finanzi pubbliċi; u biex tippromwovi riformi strutturali li jappoġġjaw, bħala għanijiet aħħarija, il-konsolidament fiskali u l-aġġustament tal-bilanċ tal-pagamenti, kif ukoll il-produttività u t-tkabbir tal-impjiegi, u l-promozzjoni ta' armonizzazzjoni regolatorja u integrazzjoni ekonomika mal-UE, inkluż fil-kuntest ta’ Ftehim ta’ Kummerċ Ħieles Profond u Komprensiv li qed jiġi negozjat bħalissa.

3.ELEMENTI ĠURIDIĊI TAL-PROPOSTA

Sommarju tal-azzjoni proposta

L-Unjoni Ewropea tqiegħed l-AMF għad-dispożizzjoni tat-Tuneżija għall-ammont massimu totali ta’ EUR 500 miljun, ipprovduti fil-forma ta’ self fuq terminu ta’ żmien medju. L-assistenza se tikkontribwixxi biex tkopri l-ħtiġijiet ta’ finanzjament esterni residwi fl-2016-17 skont kif identifikat mill-Kummissjoni abbażi tal-estimi tal-FMI.

L-assistenza hija ppjanata li tiġi żborżata fi tliet ħlasijiet parzjali ta’ self ta’ EUR 200 miljun, EUR 150 miljun u EUR 150 miljun, rispettivament. L-iżborż tal-ewwel ħlas parzjali huwa mistenni li jsir għal nofs l-2016. It-tieni ħlas parzjali, li jiddependi fuq għadd ta’ miżuri ta’ politika, jista' jiġi żborżat fir-raba' trimestru tal-2016. It-tielet u l-aħħar ħlas parzjali jista' jsir disponibbli, sakemm il-miżuri ta' politika jiġu ssodisfati, matul l-ewwel nofs tal-2017. L-assistenza se tkun ġestita mill-Kummissjoni. Japplikaw dispożizzjonijiet speċifiċi dwar il-prevenzjoni tal-frodi u ta’ irregolaritajiet oħrajn, b’mod konsistenti mar-Regolament Finanzjarju.

Bħas-soltu rigward l-istrument tal-AMF, l-iżborżi jkunu jiddependu minn riżultati pożittivi tar-rieżamijiet tal-programmi previsti fl-arranġament finanzjarju l-ġdid tal-FMI. Barra minn hekk, il-Kummissjoni u l-awtoritajiet Tuneżini jaqblu fuq miżuri speċifiċi ta’ riforma strutturali fil-Memorandum ta’ Qbil. Il-Kummissjoni se timmira għal riformi strutturali bl-għan li jtejbu l-ġestjoni makroekonomika kumplessiva u l-kundizzjonijiet għat-tkabbir sostenibbli (pereżempju; billi jkun hemm fil-mira t-trasparenza u l-effiċjenza tal-ġestjoni tal-finanzi pubbliċi; riformi fiskali; riformi biex tissaħħaħ is-sistema ta' protezzjoni soċjali; ir-riformi fis-suq tax-xogħol; u riformi biex jitjieb il-qafas regolatorju għall-kummerċ u l-investiment). Dawn il-miżuri ta’ riforma se jappoġġjaw l-aġenda ta’ riforma tal-awtoritajiet u jikkomplementaw il-programmi maqbula mal-FMI, mal-Bank Dinji u ma' donaturi oħrajn, kif ukoll programmi ta’ politika assoċjati ma’ operazzjonijiet ta’ appoġġ baġitarju tal-UE. Dawn għandhom ikunu konsistenti mal-prijoritajiet ewlenin ta’ riforma ekonomika miftiehma bejn l-UE u t-Tuneżija fil-kuntest tal-Pjan ta’ Azzjoni Konġunt tal-PEV u dokumenti strateġiċi oħra. Huma se jibnu wkoll fuq ir-riformi strutturali implimentati skont l-AMF-I.

Id-deċiżjoni li tiġi żborżata l-AMF kollha fil-forma ta' self hija ġġustifikata mil-livell ta’ żvilupp tat-Tuneżija (kif imkejjel mill-introjtu per capita tagħha) u mill-indikaturi tad-dejn. Hija wkoll konsistenti mat-trattament mogħti lit-Tuneżija mill-Bank Dinji u mill-FMI. Tabilħaqq, it-Tuneżija mhijiex eliġibbli għal finanzjament agevolat la mingħand l-IDA u lanqas mingħand il-Faċilità ta’ Kreditu Estiż tal-FMI.

Bażi ġuridika

Il-bażi ġuridika għal din il-proposta hija l-Artikolu 212 tat-TFUE.

Il-prinċipju ta' sussidjarjetà

Il-prinċipju tas-sussidjarjetà japplika billi l-objettivi tar-restawr tal-istabbiltà makroekonomika għal perjodu ta’ żmien qasir fit-Tuneżija ma jistgħux jintlaħqu biżżejjed mill-Istati Membri waħedhom u jistgħu għalhekk jintlaħqu aħjar mill-Unjoni Ewropea. Ir-raġunijiet ewlenin huma r-restrizzjonijiet baġitarji ffaċċjati fil-livell nazzjonali u l-ħtieġa għal koordinazzjoni b’saħħitha tad-donaturi sabiex jitkabbru kemm jista’ jkun l-iskala u l-effettività tal-assistenza.

Il-prinċipju ta' proporzjonalità

Il-proposta hija konformi mal-prinċipju ta' proporzjonalità: tillimita ruħha għall-minimu meħtieġ sabiex jintlaħqu l-objettivi ta’ stabbiltà makroekonomika fuq perjodu ta’ żmien qasir u ma tmurx lil hinn minn dak li huwa meħtieġ għal dan l-iskop.

Kif identifikat mill-Kummissjoni, fuq il-bażi tal-istimi tal-FMI fil-kuntest tal-Arranġament futur tal-EFF, l-ammont tal-assistenza AMF-II jikkorrispondi għal 19,2 % tad-diskrepanza ta' finanzjament residwu għall-perjodu 2016-2017. Dan huwa konsistenti mar-regoli standard dwar il-qsim tal-piż għall-operazzjonijiet tal-AMF. Meta wieħed iqis l-assistenza mwiegħda lit-Tuneżija minn donaturi u kredituri bilaterali u multilaterali oħrajn, dan jitqies bħala livell xieraq fil-qsim tal-piż għall-UE. Jekk jitqies it-tielet porzjon mhux imħallas mill-AMF-I, l-ammont totali tal-assistenza finanzjarja tal-AMF-I u l-AMF-II għall-perjodu 2016-2017 jikkorrispondi għal 23,4 % tad-diskrepanza ta' finanzjament residwu stmata.

L-għażla tal-istrumenti

Il-finanzjament jew l-assistenza teknika għall-proġetti mhux se jkunu adattati jew suffiċjenti biex jindirizzaw dawn l-objettivi makroekonomiċi. Il-valur miżjud ewlieni tal-AMF, meta mqabbel ma’ strumenti oħrajn tal-UE, huwa li din l-assistenza ttaffi r-restrizzjoni finanzjarja esterna u tgħin sabiex jinħoloq qafas makroekonomiku stabbli, inkluż billi tippromwovi bilanċ tal-pagamenti u sitwazzjoni baġitarja sostenibbli, kif ukoll qafas xieraq għar-riformi strutturali. Billi tgħin biex jiġi stabbilit qafas ta' politika ġenerali xieraq, l-AMF tista’ żżid l-effikaċja tal-azzjonijiet iffinanzjati fit-Tuneżija permezz ta' strumenti finanzjarji oħrajn tal-UE aktar iffokati.

4.IMPLIKAZZJONI BAĠITARJA

L-assistenza ppjanata għandha tingħata f’forma ta’ self u għandha tkun iffinanzjata permezz ta’ operazzjoni ta’ teħid b'self li l-Kummissjoni se twettaq f’isem l-UE. L-ispejjeż baġitarji tal-assistenza se jikkorrispondu mal-proviżjonament, b’rata ta’ 9 %, tal-ammonti żborżjati fil-fond ta’ garanzija għal self estern tal-UE, mil-linja baġitarja 01 03 06 (“il-proviżjonament tal-Fond ta’ Garanzija”). Jekk wieħed jassumi li l-ewwel u t-tieni żborżi ta' self se jsiru fl-2016 b'ammont totali ta' EUR 350 miljun u t-tielet żborż ta' self se jsir fl-2017 b'ammont ta’ EUR 150 miljun, u skont ir-regoli li jirregolaw il-mekkaniżmu tal-fond ta’ garanzija, il-proviżjonament isir fil-baġits tal-2018-19. Abbażi tal-projezzjonijiet attwali dwar l-użu tal-linja baġitarja 01 03 06, il-Kummissjoni tivvaluta li l-impatt baġitarju tal-operazzjoni jista' jiġi akkomodat.